अन्तिम बलमा १ विकेटको जित
अन्तिम ३ बलमा ६ रन आवश्यक हुँदा क्षितिज सिंहले लगातार तीनपल्ट दुई रन लिएपछि बालुवाटार क्रिकेट क्लबले खुकुरी च्यालेन्जर कप ट्वान्टी–२० मा आईओई पुल्चोकलाई १ विकेटले पराजित गरेको छ ।
काठमाडौँ — अन्तिम ३ बलमा ६ रन आवश्यक हुँदा क्षितिज सिंहले लगातार तीनपल्ट दुई रन लिएपछि बालुवाटार क्रिकेट क्लबले खुकुरी च्यालेन्जर कप ट्वान्टी–२० मा आईओई पुल्चोकलाई १ विकेटले पराजित गरेको छ ।निकै प्रतिस्पर्धात्मक खेलमा ८७ रनको सामान्य योगफल पछयाएको बालुवाटारले अन्तिम बलमा लक्ष्य प्राप्त गर्दा ९ विकेट गुमायो । पहिलो ब्याटिङ गरेको आईओई इनिङ्सको १ बल बाँकी छँदा ८६ रनमा अलआउट भयो । ओपनर अमरनाथ मण्डलले ३० रन जोड्नुबाहेक अन्य ब्याट्सम्यान जम्न सकेनन् । क्षितिजले २ विकेट लिँदा आईओईका ५ ब्याट्सम्यान रनआउट भए ।जवाफी ब्याटिङमा बालुवाटारले घरेलु क्रिकेटमा स्थापित नाम प्रनित थापामगर (९), सोनु तामाङ (५), पृथु बाँस्कोटा (६) र कृष्ण कार्की (०) लाई सस्तैमा गुमायो । मध्यक्रममा अमरसिंह राउटेलाले २३ रन जोड्दै टोलीलाई जिततर्फ उन्मुख गराए । सुयस अर्यालले सुरुआती स्पेलमा १७ रन खर्चेर ३ विकेट लिएपछि बालुवाटार समस्यामा पर्‍यो । तर म्यान अफ द म्याच क्षितिजले अविजित १३ रन जोड्दै टोलीलाई जितसम्म पुर्‍याए । अन्तिम तीन बलमा आईओईले फिल्डिङ चुस्त पार्न नसक्दा बालुवाटारले लगातार तीनपल्ट दुई रन लिएको थियो ।दिनकै पहिलो खेलमा रोयल पीसी फाइटरले लर्डबुद्ध क्रिकेट क्लबलाई ८ विकेटले हरायो । स्पिनरद्वय महबुब आलमले ४ तथा दीपेश खत्रीले ३ विकेट लिएपछि लर्डबुद्धको इनिङ्स धराशायी भएको थियो । १४ औं ओभरमा अलआउट हुनुअघि लर्डबुद्धले ६६ रनमात्र जोड्न सक्यो । टोलीका अनुप श्रेष्ठ (१३) र पवेन्द्र राजभण्डारी (१०) ले मात्र दोहोरो अंकमा रन जोडे । जवाफमा पीसी फाइटरले नवौं ओभरमा दुई विकेट गुमाउँदै लक्ष्य भेट्यो । कप्तान रविन जोशीले २९ बलमा नटआउट ४३ रन जोडे । चोटपछि पुनरागमन गर्ने क्रममा पहिलो प्रतिस्पर्धात्मक खेल खेलिरहेका सुवास खकुरेल २ रनमा आउट हुँदा दीपेशले ९ रन जोडे । सन्दीप सुनार ७ रनमा नटआउट रहे । आइतबार केसीटीसीले मलपोखरी क्रिकेट क्लब तथा नेपाल क्रिकेट स्कुलले त्रिभुवन आर्मी क्लबको सामना गर्ने छन् ।